এবার আসা যাক মূল প্রসঙ্গে, অর্থাৎ প্রডাকশন বা উৎপাদন বিভাগের আলোচনায়। উৎপাদন বলতে পণ্য অর্থাৎ টেলিভিশনের ক্ষেত্রে অনুষ্ঠান, সংবাদ ইত্যাদিকেই বুঝায়, তা আমরা আগেই জেনেছি। শিল্প-কারখানার মতোই এখানেও রয়েছে এক ঝাঁক কর্মী যারা এই উৎপাদন অর্থাৎ সংবাদ বা অনুষ্ঠান তৈরি প্রক্রিয়ার সাথে জড়িয়ে আছেন। এখানেও অন্যান্য উৎপাদন ব্যবস্থার মতো দু’টি ভাগ আছে, একটি হচ্ছে কাঁচামাল সরবরাহ আর অন্যটি ফাইনাল প্রডাকশন বা পণ্য উৎপাদন। এক্ষেত্রে ক্যামেরায় ধারণ করা ছবিই হচ্ছে প্রাথমিক কাঁচামাল এবং তা থেকে বিভিন্ন প্রাক্রিয়া ও অনুবিভাগ হয়ে তৈরি হয় পূর্ণাঙ্গ অনুষ্ঠান বা সংবাদ, অর্থাৎ পণ্য।